REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/62-23

27. mart 2023. godine

B e o g r a d

Z A P I S N I K

DESETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 24. MARTA 2023. GODINE

Sednica je počela u 10,40 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milosav Milojević, Milija Miletić, Momir Stojilković, mr Akoš Ujhelji, Dijana Radović, dr Nenad S. Mitrović, Marko Ristić, Dejan Ignjatović i Milovan Jakovljević.

Sednici su prisustvovali zamenici članova Odbora: Zoran Tomić (zamenik Milice Obradović), Slaviša Bulatović (zamenik Dragana Jovanovića), Đorđo Đorđić (zamenik dr Anne Oreg), Branko Vukajlović (zamenik Zorana Sandića) i Momčilo Vuksanović (zamenik Ila Mihajlovskog).

Sednici nije prisustvovao član Odbora Miroslav Aleksić, kao ni njegov zamenik.

Sednici su prisustvovali predstavnici Ministarstva poljoprivrede, šumarstva i vodoprivrede: Ivana Popović, državni sekretar, Aleksandar Bogićević, pomoćnik ministra Sektora za ruralni razvoj, Veljko Đorđević i Ana Bogunović.

Pre utvrđivanja dnevnog reda, njegovu dopunu predložio je Milija Miletić sa tačkom Odluka o izmeni Odluke o obrazovanju Pododbora za praćenje stanja u poljoprivredi u marginalnim-najnerazvijenijim područjima Republike Srbije-područja sa otežanim uslovima rada u poljoprivredi. Odbor je većinom glasova (15 za, 1 nije glasao) prihvatio ovaj predlog za dopunu dnevnog reda.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor većinom glasova (15 za, 1 nije glasao) usvojio sledeći:

D n e v n i r e d:

1. Problemi vezani za eAgrar i elektronsku obnovu gazdinstava;
2. Odluka o izmeni Odluke o obrazovanju Pododbora za praćenje stanja u poljoprivredi u marginalnim-najnerazvijenijim područjima Republike Srbije-područja sa otežanim uslovima rada u poljoprivredi.

Pre početka rasprave o tački dnevnog reda, usvojen je zapisnik osme sednice Odbora, koja je održana 20. februara 2023. godine, u tekstu u kome je i predložen. Zapisnik je usvojen jednoglasno (16 za).

Prva tačka dnevnog reda - Problemi vezani za eAgrar i elektronsku obnovu gazdinstava.

Ivana Popović, državni sekretar je rekla da je Ministarstvo pokrenulo eAgrar kako bi pomogli svim poljoprivrednicima da praktično jednim klikom završe svoje prijave i brže i lakše konkurišu za subvencije. Cilj Ministarstva je da sve prijave budu digitalizovane i prebačene u jedan jasan i jednostavniji format, ali i da uproste proces obrade samih predmeta. Kako je navela, do sada su poljoprivrednici morali da popune mnogo podataka, da su se neki i ponavljali, a statistički podaci pokazuju da je bilo potrebno oko 4,5 sati za pripremu i podnošenje podataka. Naglasila je da će eAgrar omogućiti poljoprivrednicima da nakon podnošenja prijave za subvenciju vide status svoje prijave, dok je to do sada bilo sporo i problematično. Po njenim rečima, u ovom trenutku, na terenu je angažovano oko 700 ljudi koji pomažu poljoprivrednicima oko prijave na eAgrar, a biće angažovane i lokalne samouprave za pomoć oko prijave. eArgar će omogućiti stvaranje jasne slike o poljoprivrednicima i stanja na njihovim gazdinstvima kako bi subvencije bile odgovorne, u skladu sa budžetima i dodeljene određenim ciljnim grupama kojima su najpotrebnije. Takođe, važno je da baze u Upravi za veterinu budu ažurne jer će se krenuti sa javnim pozivima za subvencije od 3. aprila. Državni sekretar je posebno istakla da **krajnji rok** za prijavu u sistem eRPG **ne postoji,** a poljoprivredni proizvođači su u mogućnosti da prijavu i obnovu statusa gazdinstva odrade sve do trenutka podnošenja zahteva za željenu subvenciju. Iznela je podatak da se do sada više od 240.000 poljoprivrednika prijavilo za elektronski sertifikat (eID), 12.400 njih ažuriralo podatke, a da je do 23. marta, 61.000 pristupila sistemu i naglasila da se na osnovu toga može izvući zaključak da su poljoprivrednici shvatili važnost projekta i krenuli u ovu proceduru.

U diskusiji su učestvovali narodni poslanici: Marijan Rističević, Milovan Jakovljević, dr Nenad S. Mitrović, Đorđo Đorđić, Veroljub Matić, Dejan Ignjatović, Zoran Tomić i Marko Ristić.

Nakon rasprave o tački dnevnog reda Odbor je jednoglasno doneo sledeći:

 Z a k lj u č a k

U vezi problema nastalih oko eAgrara i elektronske obnove poljoprivrednih gazdinstava, članovi Odbora za poljoprivredu, šumarstvo i vodoprivredu nekoliko puta su preporučivali predstavnicima Ministarstva poljoprivrede, šumarstva i vodoprivrede, da sistem eAgrar bude jedna od mogućnosti za podnošenje zahteva za podsticaje u poljoprivredi, a ne isključiva obaveza. Da se eAgrar u prvoj godini uhoda i da do kraja te prve godine obuhvati sva poljoprivredna gazdinstva u Srbiji.

Ne ulazeći u razloge neprihvatanja preporuke Odbora, Odbor ponovo preporučuje Ministarstvu da prihvati naš raniji predlog da eAgrar bude jedna od mogućnosti, a ne i obaveza u prvoj godini ili da se produži rok za elektronsku obnovu gazdinstava do aprila 2024. godine, a da se podsticaji isplaćuju po podnošenju zahteva na oba načina. Odbor ponovo preporučuje i da se podsticaji po hektaru i svi raniji dugovi isplate odmah, jer je setva u toku i s tim u vezi sa poslovnim bankama što pre ugovore krediti sa regresiranom kamatom.

Druga tačka dnevnog reda - Odluka o izmeni Odluke o obrazovanju Pododbora za praćenje stanja u poljoprivredi u marginalnim-najnerazvijenijim područjima Republike Srbije-područja sa otežanim uslovima rada u poljoprivredi.

Odbor je jednoglasno doneo Odluku o izmeni Odluke o obrazovanju Pododbora za praćenje stanja u poljoprivredi u marginalnim-najnerazvijenijim područjima Republike Srbije-područja sa otežanim uslovima rada u poljoprivredi.

Pošto drugih pitanja i predloga nije bilo, sednica je zaključena u 12,20časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK Branka Zlatović Marijan Rističević